ร้าน Angry Chick เป็นร้านอาหารตามสั่งที่ขายทั้งสเต็กและอาหารจานเดียว ตั้งอยู่บริเวณซอยเพชรบุรี 5 เดินเข้ามาในซอยไม่ไกลค่ะ ร้านอยู่ใกล้ร้านขายยาที่มีตู้ ATM ของไทยพาณิชย์ ตัวร้านเป็นอาคารพาณิชย์ห้องเดียว ตกแต่งด้านในด้วยรูปภาพไก่หน้าโหดและลูกไก่หน้าแบ๊ว น่ารักแบบฮาๆ ดีค่ะ ในร้านมีโต๊ะประมาณ 10 โต๊ะ ช่วงเที่ยงลูกค้าค่อนข้างเยอะเลยทีเดียว

เนื่องจากร้านมีทั้งสเต็กในราคาไม่แพง ไล่ราคาตั้งแต่ไม่ถึงร้อยไปจนเกินร้อย ทำให้ตัดสินใจไม่ได้ สุดท้ายก็เลยสั่ง “ข้าวผัดต้มยำกุ้ง” ไปค่ะ (เอิ่มมม...เกี่ยวกับสเต็กตรงไหน) 

+ ข้าวผัดต้มยำกุ้ง (55 บาท)
เป็นข้าวผัดสีส้มสวยงาม รสชาติไม่ได้เผ็ดเหมือนสีที่เห็น ออกแนวเปรี้ยวๆ มีกลิ่นเครื่องเทศต้มยำเด่นชัด รสชาติอร่อยโดยไม่ต้องเพิ่มมะนาวหรือน้ำปลาพริก แต่ให้กุ้งมาตัวเล็กมากกกก และให้มาแค่สามตัวค่ะ ทำให้เราต้องสั่งไก่ทอดสูตรไต้หวันเพิ่มมาอีกหนึ่งชิ้น

+ ไก่ทอดสูตรไต้หวัน (29 บาท)
ไก่ทอดสูตรไต้หวันเป็นเมนูแนะนำของทางร้านค่ะ เป็นไก่ชุบแป้งทอดที่ออกรสหวานตั้งแต่แป้งมาถึงไก่ ชิ้นค่อนข้างใหญ่เลยทีเดียว พอมาทดแทนกุ้งในจานข้าวผัดที่หมดไปได้ แต่ไก่ที่ทอดอมน้ำมันเล็กน้อยและรสที่หวานทำให้รู้สึกเลี่ยน ต้องบีบซอสมะเขือเทศลงไปช่วยทำให้กลามกล่อมขึ้นค่ะ

+ น้ำเปล่าขวดแก้วและน้ำแข็ง 1 แก้ว รวม 12 บาท
 